«Toshkent besh tashabbus harakati»ning 1-kuni qanday oʻtdi? — suratlarda

«Toshkent besh tashabbus harakati» doirasida tadbirlarga 21 may sanasida start berildi. Unda qatnashgan «Bugun.uz» muxbiri tadbirning 1-kuni qanday oʻtgani boʻyicha fotoreportaj tayyorladi.
Poytaxtda 21 maydan 25 mayga qadar tadbir doirasida madaniy va intellektual tanlovlar, sport musobaqalari, mediatreninglar, poytaxtning mashhur odamlari bilan uchrashuvlar boʻlib oʻtishi rejalashtirilgan. «Toshkent besh tashabbus harakati»da faol va iste'dodli yigit-qizlar sovrinli oʻrinlar uchun musobaqalashmoqda.
Bu tanlovlar boʻyicha oldindan onlayn-saralash oʻtkazilgan, vokal ijro tanlovi qatnashchilari esa qoʻshimcha ravishda jonli eshituvga ham taklif qilingan va uning yakunlariga koʻra, 200 nafar xohlovchidan 30 nafar ishtirokchi qolgan. Shuningdek, «Zakovat» intellektual oʻyini turniri ham boʻlib oʻtmoqda.
Bunyod etilgan shaharcha hududida maxsus devorlar qurilgan boʻlib, unda yosh rassomlar ijodkorlik mahoratini namoyon etdi. Bu Street Art tanloviga tegishli hisoblanadi.
Yuqoridagi kompozisiyaning mavzusi «Kelajakdagi Toshkent» boʻlib, asosiy mazmuni yoshlar vaqtdan unumli foydalanishga intilayotgani tasvirlangan.
Tashkent Cyber Cup-2021 videooʻyinlar ixlosmandlarini birlashtirmoqda. Ular Counter-Strike: Global Offensive boʻyicha kuch sinashmoqda. Oʻyinlar 9 soatdan davom etmoqda.
Faol, zamonaviy va maqsad sari intiladigan qizlar uchun Ayollar netvorkingi haftaligi oʻtkaziladi. Unda jamoalar 4 yoʻnalish: ilm-fan va texnologiyalar (STEM), biznes, ijtimoiy soha va art boʻyicha loyihalarni taqdim etadi.
«Toshkent besh tashabbus harakati» mehmonlari uchun ham koʻplab tadbirlar rejalashtirilgan. Ular tadbir davomida mediatreninglar, vazirlar, mashhur jurnalistlar, yozuvchilar, blogerlar, vaynerlar bilan uchrashuvlar, qoʻlda yasalgan buyumlar yarmarkasi va modalar namoyishiga tashrif buyurishi mumkin.
Narzullaeva Barno Jizzax viloyatidan. Hunarmandchilik bilan 8 yildan beri shugʻullanadi. Munchoqlardan miniatura asarlarini sopol laganga yopishtirish gʻoyasini oʻylab topgan. 2020 yilda «Jasorat» medali bilan taqdirlangan. Bundan tashqari, u qator tanlov va festivallar gʻolibasi sanaladi.
Ma'lumot uchun, roʻyxatdan oʻtgan ishtirokchilar va mehmonlarning umumiy soni 40 000 nafarga yetdi. Lekin mehmonlar soni juda koʻp boʻlishi kutilmoqda, chunki kirish uchun oldindan roʻyxatdan oʻtish shart emas.
Avvalroq «Toshkent 5 tashabbus harakati» festivaliga hozirgacha qancha mablagʻ ajratilgani ochiqlangandi. Shuningdek,  tashabbus doirasida oylik maoshi 15 million soʻmgacha boʻlgan vakant oʻrinlarga nomzodlar tanlab olinishi ma'lum qilingan.